Japan maak gereed vir ‘baie gevaarlike’ tifoon Nanmadolŉ Direkteur van die Japanse Meteorologiese Agentskap (JMA) se weervoorspellingseenheid tydens ŉ perskonferensie oor tifoon Nanmadol (17 September 2022) (Foto: STR/JIJI Press/AFP) Japan se weeragentskap het Saterdag ŉ waarskuwing uitgereik vir “ongekende” risiko’s van ŉ “baie gevaarlike” tifoon wat in die rigting van die suidelike Kioesjoe-eiland beweeg. Inwoners word gemaan om skuiling te vind voor die storm. Wind van tot 270 km/h word voorspel en tifoon Nanmadol word as ŉ “gewelddadige storm” geklassifiseer, die agentskap se hoogste vlak. Die tifoon het teen laat Saterdagmiddag die afgeleë Minami Daito-eiland, 400 km oos van Okinawa-eiland, genader. Die storm sal Kioesjoe na verwagting Sondag tref en dan in ŉ noordelike rigting na Japan se hoofeiland beweeg. “Daar is risiko’s van ongekende storms, hoë golwe en rekordvlakke reën,” het Ryuta Kurora, hoof van die meteorologiese agentskap (JMA) se weervoorspellingseenheid aan verslaggewers gesê. “Maksimum voorsorg word vereis,” het hy bygevoeg en inwoners gemaan om betyds te ontruim. “Dit is ŉ baie gevaarlike tifoon.” Kurora sê die weeragentskap sal waarskynlik later Saterdag die hoogste waarskuwingsvlak uitreik vir die Kagoshima-streek. “Spesiale waarskuwings” word slegs uitgereik wanneer die JMA toestande voorspel wat slegs een keer in ŉ paar dekades gesien word. Dit is die eerste tifoon-verwante spesiale waarskuwing buite die Okinawa-streek sedert die huidige stelsel in 2013 van stapel gestuur is. “Die wind sal só sterk wees dat sommige huise ineen kan stort,” het Kurora gesê en bygevoeg daar is ook ŉ gevaar van oorstromings en modderstortings. ŉ Ontruimingsopdrag – vlak vier op ŉ skaal van vyf – is reeds ingestel vir 330 000 mense in Kagoshima. Owerhede maan inwoners om na skuilings te beweeg of alternatiewe akkommodasie te bekom. Ontruimingswaarskuwings in Japan is nie verpligtend nie, en tydens uiterste weertoestande in die verlede het owerhede gesukkel om inwoners te oortuig om betyds skuiling te vind. Japan is tans in sy tifoon-seisoen en beleef ongeveer 20 soortgelyke storms elke jaar. Tifoon Hagibis het in 2019 die lewe van meer as 100 mense geëis. Die vorige jaar het tifoon Jebi tot die sluiting van Kansai-lughawe in Osaka gelei en 14 mense is dood. In 2018 is meer as 200 mense in die weste van Japan dood tydens oorstromings en modderstortings. Kansellasies van vlugte weens tifoon Nanmadol het reeds streeklughawens begin raak insluitend dié in Kagoshima, Miyazaki en Kumamoto, aldus die webwerwe van Japan Airlines en All Nippon Airways. Typhoon #Nanmadol rapidly intensified to super typhoon status with an estimated intensity of 135 kt, just shy of category 5-equivalent intensity. Latest forecasts expect the storm to recurve and then track overland along the spine of southern Japan. That's a terrifying scenario. pic.twitter.com/tWT5TBGPcW — Dr. Kim Wood (@DrKimWood) September 16, 2022 Super Typhoon #Nanmadol is a very impressive and violent typhoon at the moment. JTWC has it at 135kts/917mb, but it's probably at Category 5 strength at this point. pic.twitter.com/xA2qCDzauo — Atlantic (@WxAtlantic) September 16, 2022